recursal/SuperWikiNEXT-32B huggingface dataset:
**טימותי "טים" מ. ריי** (באנגלית: **Timothy "Tim" M. Ray**) הוא קצין בדימוס בדרגת גנרל. בתפקידו האחרון שירת כמפקד פיקוד התקיפה הגלובלית של חיל האוויר של ארצות הברית.

ביוגרפיה
--------

ריי סיים ב-1985 לימודי תואר ראשון בארגונומיה מאקדמיית חיל האוויר של ארצות הברית. עבר קורס טיס בבסיס ויליאמס שבאריזונה, וקורס הכשרת אנשי צוות אוויר למפציצי B-52 סטרטופורטרס.

שירת כטייס B-52 בכנף המפציצים השנייה בבסיס בארקסדייל שבלואיזיאנה ומילא תפקיד מטה בפיקוד האוויר האסטרטגי. לאחר מכן שירת בטייסת המפציצים ה-11 ובשנים 2001–2003 פיקד על טייסת המפציצים 96, טייסת B-52. שירת כראש ענף אימונים וכשירות בפיקוד כוחות ארצות הברית בקוריאה. בספטמבר 2005 מונה לסגן מפקד כנף המפציצים החמישית המוצבת בבסיס מינוט בדקוטה הצפונית. ביולי 2006 מונה למפקד כנף המפציצים השביעית המוצבת בטקסס ומפעילה מטוסי B-1 לנסר. ביולי 2008 מונה לסגן קצין אג"ם של פיקוד הקרב של חיל האוויר ובאוגוסט 2009 מונה לקצין אג"ם של פיקוד התקיפה הגלובלית של חיל האוויר. באוגוסט 2011 מונה למפקד מרכז האימונים האוויריים של כוחות נאט"ו באפגניסטן ולמפקד כוח המשלוח האווירי 438 בקאבול.

בספטמבר 2012 מונה לראש ענף תכנון מבצעי, מדיניות ואסטרטגיה וסגן לענייני מבצעים של ראש מטה חיל האוויר. בפברואר 2014 מונה לראש ענף תוכניות כוח גלובליות בלשכת העוזר לענייני רכש של מזכיר חיל האוויר של ארצות הברית

ביולי 2015 קודם לדרגת לוטננט גנרל ומונה למפקד חיל האוויר השלישי של ארצות הברית, בבסיס רמשטיין בגרמניה. בנובמבר 2016 מונה לסגן מפקד פיקוד אירופה של ארצות הברית. באוגוסט 2018 הועלה לדרגת גנרל ומונה למפקד פיקוד התקיפה הגלובלית. הוא שירת בתפקיד עד ספטמבר 2021.

במהלך שירותו צבר מעל 4,000 שעות טיסה על מטוסי T-38 טאלון, T-37 טוויט, B-52 סטרטופורטרס, B-1 לנסר, C-21, ‏C-27A ספרטן, ו-C-208.

ריי בעל תואר שני במדעי התעופה וניהול מאוניברסיטת אמברי-רידל בפלורידה, בעל תואר שני בלימודי אסטרטגיה ממכללת המלחמה של הצי, בוגר המכללה לפיקוד ומטה של חיל האוויר, בעל תואר שני בלימודי אסטרטגיה ממכללת המלחמה של חיל האוויר ובוגר תוכנית העמיתים של אוניברסיטת הרווארד.

קישורים חיצוניים
----------------

ויקישיתוף מדיה וקבצים בנושא **טימותי ריי** בוויקישיתוף
* ביוגרפיה באתר חיל האוויר של ארצות הברית
**גיורא רוטמן** (נולד ב-27 באוגוסט 1947) הוא קומיקסאי, מאייר ואדריכל ישראלי.

רוטמן נולד בתל אביב בשנת 1947. אביו, יוסף רוטמן, היה צייר וגרפיקאי. כבר בילדותו החל רוטמן לצייר ויצירותיו הראשונות פורסמו בהיותו בן חמש בעיתון "דבר לילדים". בנעוריו הושפע רוטמן מסיפורים אודות "המערב הפרוע", כפי שהשתקף ביצירותיהם של קארל מאי ופנימור קופר ומסיפורי ההרפתקאות של ז'ול ורן, ליאון יוריס ואדגר רייס ביראוז וכן מקומיקס אמריקאי.

בשנת 1970, לאחר שרותו הצבאי, נרשם ללימודי אדריכלות בטכניון. באותה שנה פרסם את סיפור הקומיקס הראשון שלו בשבועון "הארץ שלנו". הוא המשיך ליצור עבור עיתון זה במשך של כ-10 שנים וצייר סיפורי קומיקס שחיבר פנחס שדה בשם העט יריב אמציה, כמו גם יצירות עצמאיות. מאוחר יותר יצר רוטמן כמה יצירות משותפות עם דב זליגמן, ביניהן "יוסקה מאיור", סיפור קומיקס בן 86 פרקים, שהוא סיפור הקומיקס הארוך ביותר שפורסם בעיתון ישראלי, או "אבירי הכותל המערבי". יצירות הקומיקס שיצר אופיינו בסגנון ריאליסטי, והתבססו על תחקיר ויזואלי והיסטורי. במחצית שנות ה-70 של המאה ה-20 עבר ליצור קומיקס באופן עצמאי ויצר סדרות כגון "הרוח מחירבת אל ג'ת" (סיפור על רקע תקופת "השומר"), "מסתורי האמזונס", "הפיראט" ועוד. בנוסף, אייר רוטמן ספרים שונים ביניהם רבים מסדרת ספרי "חסמבה", עבור הוצאת שלגי, יותר מכל מאייר אחר. בשנות ה-80 של המאה ה-20 פרסם רוטמן מספר סיפורי קומיקס בעיתון "מעריב לילדים" וביניהם "משעול הפרטיזנים", המתרחש על רקע תקופת מלחמת העולם השנייה, ו"בעמק הקדום".

עד לשנת 2007 היה רוטמן שותף במשרד אדריכלים "גיורא רוטמן ומשה רז אדריכלים ובוני ערים" ומשנת 2007 הוא עובד במשרד עצמאי בתל אביב-יפו.

קישורים חיצוניים
----------------

* ביוגרפיה באתר הבית של גיורא רוטמן
* גיורא רוטמן בקומיקלופדיה באתר למביק
* יוסקה מאיור - הקומיקס הישראלי כאפוס היסטורי אתר "אימגו"
* אתר אייקומיקס המציג את הקומיקס "יוסקה מאיור".
* אלי אשד, יותר חסמבאי מהחסמבאים עצמם: הקומיקס של גיורא רוטמן, בבלוג "היקום של אלי אשד"
* קרן הבר, איך מציירים מערה חשמלית? מאייר ספרי חסמב"ה מספר על יגאל מוסינזון, "הספרנים": בלוג הספרייה הלאומית, 11.08.2022
* גיורא רוטמן, דף שער בספרייה הלאומית

| "חסמבה" מאת יגאל מוסינזון |
| --- |
| דמויות | ירון זהבי • תמר הסגנית • אלימלך זורקין |
| מאיירים | שמואל כץ • מ' אריה • אשר דיקשטיין • גיורא רוטמן • עמירם תמרי • איקא ישראלי |
| סרטים וסדרות טלוויזיה | חסמבה ונערי ההפקר • חסמבה ושודדי הסוסים • חסמבה דור 3 |
| ספרים נבחרים | חסמבה או חבורת סוד מוחלט בהחלט |
| לקטגוריה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298553305171
* LCCN: n80085210
* WorldCat (עם LCCN): n80-085210

 |
**צהוב סנסט FCF** (באנגלית: **Sunset Yellow FCF**) נקרא גם **צהוב כתום S**, הוא פיגמנטי צביעה אזו כתום המופק מנפט. כאשר נעשה בו שימוש במזון בארצות הברית הוא נקרא **צהוב 6**, באירופה הוא מסומן באמצעות מספר E כ-**E110**.

שימושים
-------

צהוב סנסט משמש במזון, קוסמטיקה ותרופות. לדוגמה הוא נכלל בסוכריות, קינוחים, חטיפים, מרקים, פירות משומרים, בריבות, ושתייה (הפנטה לסוגיה).

לרוב נעשה שימוש בצהוב סנסט ביחד עם אמרנת (E123), על מנת לייצר צבע חום בשוקולדים וקרמל.

בטיחות
------

הצריכה היומית המקובלת היא 4 מיליגרם לכל ק"ג משקל גוף, על פי הנחיות האיחוד האירופי וארגון הבריאות העולמי.

רגולציה
-------

### אירופה

צהוב סנסט היה אסור או מוגבל לשימוש כתוסף מזון בנורווגיה, פינלנד ושוודיה.

בשנת 2008 קראו רשויות הבריאות בבריטניה ליצרנים להפסיק להשתמש באופן וולונטרי ב-6 צבעי מאכל: טרטרזין, אזורובין,  Ponceau 4R, קווינולין צהוב, צהוב סנסט ואדום אלורה AC.

תקנות האיחוד האירופי שנכנסו לתוקף בשנת 2010 מחייבות יצרני מזון לציין על האריזה של מזון המכיל אחד או יותר מ-6 צבעי המאכל הנ"ל הצהרה האומרת: "עלול ליצור השפעה שלילית על פעילות וקשב אצל ילדים".

### ארצות הברית

צהוב סנסט הידוע בארצות הברית כצהוב 6, מאושר לשימוש כצבע ל: מאכל, תרופות וקוסמיטקה.

מחלוקות
-------

מאז שנות ה-70 ישנה דאגה ציבורית כי צבעי מאכל חשודים בגרימת התנהגות הפרעת קשב, ריכוז והיפראקטיביות בקרב ילדים. דאגה זו הובילה את רשויות המזון בארצות הברית ובמדינות נוספות לבחון מחקרים בנושא. בריטניה ביצעה מחקר לבחינת השפעת 6 צבעי המאכל שהוזכרו וכן סודיום בנזואט (חומר משמר), על ילדים שצורכים אותם באמצעות משקאות, המחקר פורסם ב-2007. המחקר מצא "קשר אפשרי בין צריכת צבעי מאכל וסודיום בנזואט להיפראקטיביות" בקרב ילדים. וועדת הייעוץ שבחנה את המחקר קבעה כי עקב מגבלותיו לא ניתן להשליכו על האוכלוסייה הכללית, וכי נדרש מחקר נוסף.

האיחוד האירופי סימון מוצרים המכילים את החומרים שנבדקו, כזהירות מונעת. בריטניה קראה ליצרי מזון להפסיק להשתמש בחומרים אלה באופן וולונטרי. בשנת 2009 בחנה הרשות האירופאית לבטיחות במזון את הנתונים והמידע וקבעה ש"הראיות המדעיות הקיימות לא מצביעות על קשר בין צריכת צבעי מאכל לשינוי התנהגות".

מנהל התרופות והמזון האמריקאי לא הוציא הנחיות חדשות לציבור בעקבות המחקר באירופה.

קישורים חיצוניים
----------------

ויקישיתוף מדיה וקבצים בנושא **צהוב סנסט FCF** בוויקישיתוף
**בַּרְיוֹמָאִים** (שם מדעי: Ephemeroptera), סדרה עתיקה של חרקים בעלי גלגול חסר המונה כ-2,500 מינים. הבריומאים מבלים את רוב מחזור החיים בשלב הנימפה. בתצורה הבוגרת שלהם, בה הם מתרבים, הם נמצאים רק זמן קצר, בין כחצי שעה לימים ספורים. חייו הקצרים של הבריומאי הבוגר מעניק לסדרה את שמה (בר-יום = בן יום).

חרקים אלה מגיעים עד לאורך 5 עד 30 מ"מ בהתאם למין. הגדול שביניהם מעולם (אם כי הדבר מצוי בוויכוח מדעי) היה הבוחופלביה עם מוטת כנפיים של 45 מ"מ, מבין גדולי החרקים מעולם.

מחזור חיים
----------

נימפה של בריום
לנימפה רגליים קדמיות קצרות, מחושים גדולים וזימים משני צדי הבטן לצורך נשימה במים. הן חיות במשך חודשים ספורים עד שנים ספורות, במהלכן הן משילות את עורן בין עשרים לשלושים פעמים. הגלגול נעשה במים מתוקים, והנימפה יוצאת מהמים ליבשה או שהיא צפה על פני המים. תהליך הפיכת הטרום בוגר לבוגר הוא מהיר למדי ויכול להתרחש תוך מספר דקות. לבוגרים עיניים מפותחות וגפי פה מנוונים. חייהם הבוגרים קצרים ביותר עקב אי יכולתם להזין את עצמם. הבריומאים מעופפים בקבוצות. הביצים מוטלות למים תוך כדי תעופה.[דרוש מקור]

קישורים חיצוניים
----------------

ויקישיתוף מדיה וקבצים בנושא **בריומאים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* בריומאים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558271905171
* BnF: cb12007005v (data)
* GND: 4151430-0
* LCCN: sh85082422
* LNB: 000316579
* NKC: ph114831

 |
פירוש נוסף ערך זה עוסק בהסכמה בין מוכר לקונה על מכירתו של מוצר או שירות בתמורה לתשלום. אם התכוונתם למשמעות אחרת, ראו עסקה (פירושונים).
עסקה בשוק לרכישת ירקות תמורת תשלום במזומנים
**עסקה** היא הסכמה בין מוכר לקונה על מכירתו של מוצר או שירות בתמורה לתשלום. בהשלמת העסקה המוצר עובר לבעלותו של הקונה (או השירות ניתן לו על ידי המוכר), והתשלום עובר מהקונה למוכר.

תשלום בכסף נעשה בקשת רחבה של אמצעי תשלום: במזומנים, בהמחאה, בכרטיס אשראי, בכרטיס חיוב, בתווי קנייה ועוד. במדינות שונות חלה הגבלה על גובה התשלום במזומנים המותר בעסקה, ובישראל נקבעה הגבלה כזו בחוק לצמצום השימוש במזומן. עסקה שבה התמורה אינה בכסף אלא בשווה כסף (מוצר או שירות) קרויה עסקת חליפין. עסקת טרייד אין משלבת את שתי דרכי התשלום: חלק מהתשלום עבור המוצר הנרכש ניתן על ידי הקונה במוצר זהה או דומה אך ישן יותר או בעל שווי נמוך יותר, ויתרת התשלום ניתנת בכסף.

עסקה יכולה להיות חד-פעמית או מתמשכת. פעמים רבות שני חלקי העסקה (מסירת המוצר או השירות והתשלום תמורתם) מתבצעים באותו מועד, אך יש עסקאות שבהן התשלום מתבצע במועד מאוחר יותר (מכירה באשראי) או במועד מוקדם יותר (התשלום, כולו או חלקו, קודם לקבלת המוצר, למשל משום שהוא משמש לרכישת חומרי גלם לייצור המוצר הנרכש).

לעיתים קודם לעסקה משא ומתן על תנאיה (תיאור מדויק של המוצר או השירות וקביעת גובה התשלום), ולעיתים פרטים אלה קבועים וידועים מראש לצדדים לעסקה, ונדרשת רק הסכמתם על ביצועה.

לעיתים מלווה העסקה בחוזה בכתב המפרט את תנאי העסקה. בעסקאות מסוימות, כגון בעסקת מקרקעין בישראל, החוק מחייב קיומו של חוזה בכתב.

מיסוי עסקאות
------------

מס ערך מוסף הוא מס המוטל על עסקאות במדינות רבות בעולם, בשיעור מסוים ממחיר העסקה. בחוק מס ערך מוסף נכללת הגדרה של עסקה, בהתאם למטרותיו של חוק זה. החוק מטיל מס בשיעור אחיד (בשנת 2018: 17%) ממחיר העסקה על מרבית העסקאות הנעשות בישראל.

לעיתים מוטלים על העסקה מיסים נוספים. על רכישת זכות במקרקעין בישראל חל גם מס רכישה, שחל על הרוכש. עד ל-31 ביולי 2007 חל על עסקה כזו גם מס מכירה, שחל על המוכר. מיסים נוספים החלים על עסקאות לרכישת מוצרים מסוימים הם מס קנייה ובלו.

הערות שוליים
------------

1. ↑  ראו למשל הגדרה בסעיף 1 לחוק מס ערך מוסף

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph114552

 |
התפרצות הגייזר הגדול, בגובה של מעל ל-60 מטר
**הגייזר הגדול** (אנגלית: **Grand Geyser**), הוא גייזר באגן הגייזרים העילי בילוסטון, ארצות הברית. גייזר זה נחשב למרשים במיוחד, מכיוון שהוא הגייזר הניתן לחיזוי המתפרץ לגובה הרב ביותר בעולם. התפרצויותיו נובעות מלחצים גבוהים באזור תעלת הגייזר לבריכה שמעל, שגורמים להתפרצות חזקה ואלימה של הגייזר. התפרצויותיו נמשכות יותר מ-7 דקות לגבהים משתנים. הגייזר מגיע לשיא גובהו (60 מטר או יותר) בתחילתן.

הגייזר מתפרץ בין 1 ל-4 פעמים בכל סדרת התפרצויות, אך שיאו הגיע ל-11 התפרצויות. ההתפרצות השנייה לרוב גבוהה וקצרה יותר מהראשונה.

חיזוי הגייזר מסובך, מכיוון שכמות המים המגיעה למאגרים בזמן מסוים היא משתנה, בדומה לרוב הגייזרים מסוג גייזר מזרקה. הגייזר מתפרץ פעם אחת כל יום והדיוק במועד החיזוי הוא של 7 שעות. לרוב מתפרץ הגייזר בטווח של שעתיים או פחות מהמועד המשוער.

יש שני סימנים להתפרצות קרובה של הגייזר: האחד, גייזר הטורבן (Turban), שמתפרץ אחת ל-20 דקות לאחר תחילת פתיחת חלון ההזדמנויות. כשהוא מתפרץ, הוא מתריע על התפרצות קרובה של Grand, אך לא תמיד זה כך. אם Grand לא התפרץ, צריך לחכות עוד 20 דקות לאחר כיבוי הגייזר Turban.
הסימן השני הוא פתח פליטה משני, שמתפרץ ממש לפני תחילת ההתפרצות של Grand או מעט אחריה. גייזר זה פולט בעיקר קיטור.

סימן נוסף שפועל רק לפעמים הוא הבריכה שממנה מתפרץ הגייזר עצמו: זמן קצר לפני התפרצות ה-Grand עולה על גדותיה הבריכה שממנה הוא פורץ. ההתראה האחרונה היא רתיחה מסוימת של המים.

קישורים חיצוניים
----------------

ויקישיתוף מדיה וקבצים בנושא **הגייזר הגדול** בוויקישיתוף
**ספירולה שופרית** או **ספירולת קרן האַיִל** או **סִילוֹנִית סְלִיל** (שם מדעי: *Spirula spirula*; באנגלית: **Ram's Horn Squid**), הוא מין ייחודי של רכיכת ים המקורבת לדיונון. הוא מין היחיד הידוע היום ושאינו נכחד בסדרת הספירולאים. אורכה עד 45 מ"מ. היא נפוצה באזור המזופלגי (עומק של 150 עד 2,000 מטרים) של הים הטרופי הפתוח. מציאת פריטים חיים בגדר מאורע נדיר, בגלל גודלם ואזור תפוצתם.

תיאור המין
----------

למין זה מספר מאפיינים בולטים:

* גוף הבנוי משמונה זרועות ציד, שלוש מהן גדולות וחזקות יותר מהשאר. בנוסף בעל שתי זרועות מוארכות. הראש הוא כשל דיונון.
* נוכחות סיבי קולגן היוצרים גוון נוצץ כספי.
* כתר הזרועות צר יותר מהאופייני.
* עיניים הבולטות החוצה.
* הגלימה (mantle) בנויה בצורה שונה ואופיינית.
* קיומה של קונכית פנימית.

קונכיית הספירולה השופרית
הקונכית הפנימית בלתי רגילה ולא אופיינית, היא בצורת קרן אַיִל (open planispiral). היא בנויה מתאים המופרדים בפיתולים אשר אינם נוגעים אחד בשני.
הקונכית משמשת כאמצעי ציפה. מיקומה בגופה של הספירולה, יוצר מצב שהיא מכוונת את ראשה כלפי למטה בשביל תנועה אנכית. בשעת תנועה מטה, הרגליים פונות למעלה ונעות במעין תנועה ספירלית היוצרת מעין חתירה מטה.

הספירולה מסוגלת להכניס את כל ראשה ורגליה אל תוך הגלימה, ואף לסגור את הפתח בצורה שרירית (flaps).

למרות גודל הסילוניות בעלי אישונים המסוגלים להתרחב ולהתכווץ, יכולתה של הספירולה היא מהטובות והקיצוניות ביותר ומאפיינת את המין.

גלגול חיה של הספירולה, מתחיל מהנחת ביצים שאינן גדולות מ-2 מ"מ על קרקעית הים. עובדה שאוששה הערכה זו היא מציאותם של פרטים קטנים ביותר בעומקים, פרטים אלו אופיינו במיעוט זרועות ובמקור הבולט מחוץ לראש שעוד לא גדל.   
 אורך חייה של הספירולה הוא 18 עד 20 חודשים.

קישורים חיצוניים
----------------

ויקישיתוף מדיה וקבצים בנושא **ספירולה שופרית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  ספירולה שופרית באתר הרשימה האדומה של IUCN
הופעות הן חלק מתעשיית הבידור
**עסקי השעשועים** (באנגלית: **Show business**; מאז 1945‏ גם בקיצור **show biz** או **showbiz**, **שואוביז**) הם מונח המתייחס לעסקי הבידור, בעיקר בידור קל. המונח מתייחס לכל ההיבטים של תעשיית הבידור, החל מההיבט העסקי (לרבות מנהלים, סוכנים, מפיקים ומפיצים) וכלה בהיבטים היצירתיים (לרבות אמנים, שחקנים, סופרים, מוזיקאים וטכנאים). המונח היה בשימוש נפוץ לאורך המאה ה-20, אבל השימוש הראשון הידוע במונח הוא כבר בשנת 1850.‏ באותו הזמן, ובמשך כמה עשורים שלאחר מכן, המונח כלל תמיד את הא הידיעה. במחצית השנייה של המאה ה-20 המונח רכש לעצמו איכות נוסטלגית, אבל המונח עדיין נמצא בשימוש פעיל.

ראו גם
------

* משפחות בבידור

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **עסקי השעשועים** |
| ויקישיתוף תמונות ומדיה בוויקישיתוף: **עסקי השעשועים** |

הערות שוליים
------------

1. 1 2 3  *Oxford English Dictionary* 2nd Ed. (1989)
2. ↑  T. Ford (1850) *Peep behind Curtain* vii. 26 (cited by the OED)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4181145-8
* NDL: 00562286

 |
**הגישה החברתית** היא גישה בתחום חקר התקשורת היוצאת מנקודת הנחה כי החברה היא המעצבת את הטכנולוגיה. הגישה נמנית יחד עם שתי גישות נוספות בחקר טכנולוגיות מידע ותקשורת: הגישה הטכנולוגית והגישה הסביבתית.

רקע
---

הגישה מזוהה עם ריימונד וויליאמס אשר טוען כי יש לראות את הטכנולוגיה כמשהו בתוך החברה ושווה ערך לה, ויוצא כנגד תפיסת הגישה הטכנולוגית המבודדת את הטכנולוגיה מן החברה. הסדרים חברתיים (חוקים, רגולציה, תרבות, צרכים כלכליים) הנובעים מצרכים, ערכים ותרבויות של יחידים, קבוצות וחברות, הם אלו שמעצבים, מייצרים ומפיצים טכנולוגיות מידע ותקשורת, כמו גם משפיעים על טכנולוגיות מידע ותקשורת קיימות. ההסדרים מושפעים ממהלכים פוליטיים וכלכליים, על כן שונים בכל תקופה ובכל ציבור.

ההסדרים נחלקים לשתי קבוצות:

* ארגונים, תאגידים, גורמים רשמיים ומוסדות (כמו ממשלות)
* אינדיבידואלים, צרכנים של הטכנולוגיות, הקהל (אנחנו)

הגישה קמה כביקורת לגישה הטכנולוגית וטענתה העיקרית היא כי הטכנולוגיה לבדה אינה מסבירה התפתחויות שונות בחברות בהן קיימת אותה טכנולוגיה.

הגישה לוקחת בחשבון את האנשים שמאחורי הטכנולוגיות- היוצרים והמשתמשים.

### דוגמאות

* המחאה החברתית בקיץ 2011- כיצד הופץ ופותח הרעיון בעזרת הטכנולוגיה- ברשת הפייסבוק.
* הראינוע שהיה קיים עשרות שנים לפני שהפך נגיש לאוכלוסייה, זאת כיוון שלא היו משקיעים ולא ראו בכך פוטנציאל כלכלי. בדוגמה זו ניתן לראות כי כאשר מסתכלים על ההיסטוריה של הטכנולוגיה ניתן לראות כי צורך קדם לטכנולוגיה, משמע שהחברה, בה הצרכנים, הם אלו המביאים לחידושים טכנולוגיים.

אסכולת פרנקפורט
---------------

הגישה החברתית אף יכולה לאפשר הסתכלות נאו-מרקסיסטית ולטעון כי לבעלי הכוח נגישות גבוהה יותר לטכנולוגיה ולכן באפשרותם לרתום את השימוש בטכנולוגיה לקידום האינטרסים שלהם. וויליאמס במאמרו מתייחס לאסכולת פרנקפורט ומתאר מצב מציאותי שבו פיתוח טכנולוגיה מסוימת יכול לעזור לקבוצת בעלי הון בחברה, לארגון או אף למדינה לשלוט על ההמונים.

השוואה לגישה הטכנולוגית
-----------------------

הגישה החברתית אינה סותרת את הגישה הטכנולוגית, אלא מציעה נקודת מבט שונה על החברה ועל התפתחות הטכנולוגיה.
הגישה החברתית מסתכלת בעין ביקורתית יותר על אופן השימוש של החברה בטכנולוגיה לעומת הגישה הטכנולוגית ומבטה החיובי יותר.
ההבדל העיקרי הוא שהגישה הטכנולוגית תראה בטכנולוגיה הגורם המשפיע על החברה, היא מסיקה על החברה מתוך הטכנולוגיה. הגישה החברתית מסתכלת על האנשים שמאחורי התאגידים, רואה את הפרטים בחברה כמשפיעים על התפתחות הטכנולוגיה ומתייחסת ליחידות הניתוח השונות בחברה.

קישורים חיצוניים
----------------

* ריימונד ויליאמס, הטכנולוגיה והחברה
* Television: Technology and Cultural form
**דארן מקדיו** (באנגלית: **Darren W. McDew**; נולד ב-29 בספטמבר 1960) הוא קצין בדימוס בדרגת גנרל בחיל האוויר של ארצות הברית. בתפקידו האחרון שירת כמפקד פיקוד התובלה במחלקת ההגנה של ארצות הברית.

ביוגרפיה
--------

מקדיו נולד ברנטול (אנ') שבאילינוי. ב-1982 סיים את לימודיו במכון הצבאי של וירג'יניה. התגייס לחיל האוויר ושירת כטייס מטוסי תדלוק ותובלה. 

בשנים 1997–1999 פיקד על טייסת התובלה 14. ביולי 2000 מונה למפקד להק המבצעים של כנף תובלה 62 ובמסגרת זו שימש מפקד כוח המשלוח למזרח התיכון לאחר פיגועי 11 בספטמבר. בינואר 2002 מונה למפקד כנף תובלה 375 (מטוסי תובלה מקדונל דאגלס C-9 ומטוסי C-37). ביולי 2003 מונה לקצין קישור לסנאט בלשכת מזכיר חיל האוויר של ארצות הברית. בינואר 2005 מונה למפקד כנף תובלה 43 (מטוסי לוקהיד C-130 הרקולס), בתפקיד זו שימש בתחילת 2006 גם כמפקד כוחות התובלה באזור דרום-מערב אסיה. ביולי 2006 מונה לסגן מפקד חיל האוויר ה-18 (שמשימתו תובלה אווירית) ובנובמבר 2007 עבר לשרת בפנטגון, תחילה כעוזרו של מזכיר חיל האוויר ולאחר מכן כסגן ראש מחלקת תכנון במטות המשולבים. 

בדצמבר 2010 מונה למפקד כוחות חיל האוויר בוושינגטון די. סי. בבסיס אנדרוז. באוגוסט 2012 מונה למפקד חיל האוויר ה-18. 

במאי 2014 קודם לדרגת גנרל ומונה למפקד פיקוד התובלה של חיל האוויר. באוגוסט 2015 מונה למפקד פיקוד התובלה של ארצות הברית במחלקת ההגנה. הוא שירת בתפקיד עד אוגוסט 2018.

במהלך שירותו צבר מעל 3,300 שעות טיסה, על מטוסי T-37 טוויט, T-38 טאלון, בואינג KC–135‏, בואינג C-17‏, לוקהיד C-14 סטארליפטר, מקדונל דאגלס C-9‏, לירג'ט C-21, לוקהיד C-130 הרקולס, C-37,‏ ומסוקי בל UH-1N. 

מקדיו נשוי לאוולין והם הורים לבן ובת.

קישורים חיצוניים
----------------

ויקישיתוף מדיה וקבצים בנושא **דארן מקדיו** בוויקישיתוף
* ביוגרפיה באתר חיל האוויר של ארצות הברית

הערות שוליים
------------

1. ↑  תצהיר וקורות חיים באתר לשכת הפרסום הממשלתית של ארצות הברית
הסוס הטרויאני, תבליט על כד, 670 לפנה"ס.
**Timeo Danaos et dona ferentes** (בעברית, בתרגום יהושע פרידמן: **יָרֵאתִי דַנָּאִים, גַּם שַׁי אִם יַגִּישׁוּ**) הוא פתגם לטיני, המתייחס להבעת אי-ביטחון וחשדנות במתנות או מחוות מצד אויב, מתוך הנחה שאלו מסווים כוונות זדון.

מקור הפתגם בפואמה האפית "אינאיס" לורגיליוס, בספר השני. כאשר הטרויאנים יוצאים מחומות עירם ומוצאים את הסוס הטרויאני, הם סבורים שניצחו את כוחות היוונים במלחמה, ואלו נסוגו לבתיהם מעבר לים. פסל סוס העץ נראה בעיניהם כמנחה לאלה מינרווה, כדי להבטיח שיבה בטוחה לצי.

בין הטרויאנים מתנהל ויכוח אם יש להכניס את סוס העץ לעירם. הכהן לאוקואון מזהיר אותם מלעשות כן, ומספר על חשדו שהסוס הוא תכסיס יווני. הוא חותם את דבריו באמרה "Timeo Danaos et dona ferentes". מיד לאחר מכן, שני נחשי ענק חונקים את לאוקואון ושני בניו. הטרויאנים מפרשים את הרג לאוקואון כסימן לכך שהאלה מינרווה התכעסה על דבריו, ולכן דחו את עצת הכהן והכניסו את הסוס לעירם. בהמשך התאמתו חששותיו של לאוקואון: הסוס הכיל חיילים שפתחו את שערי העיר בלילה, ואפשרו לצבא היווני, שספינותיו שבו, להחריב את טרויה.

יש המצטטים את פסוקו של המשורר ורגיליוס בנוסחו המלא: "Quidquid id est timeo Danaos et dona ferentes", שפירושו: "יהיה (סוס זה) אשר יהיה, אני חושש מן היוונים גם כאשר הם מביאים מתנות".

קישורים חיצוניים
----------------

* ורגיליוס, אניאיס, ספר שני, המספר את סיפור הסוס הטרויאני
**מדד שתי המדינות** (**Two-State Index** או **TSI**) היא הערכה חודשית שמופקת החל מאפריל 2018 על ידי ארגון יוזמת ז'נבה אשר מנסה למדוד את התמיכה בקרב הציבור הישראלי והפלסטיני כלפי הפתרון של שתי מדינות לשני עמים על סמך ניתוח מעל ל-50 פרמטרים שונים הלוקחים בחשבון את ההתפתחויות האחרונות בסכסוך הישראלי-פלסטיני.

מאז שנחתמו הסכמי אוסלו בספטמבר 1993 התמיכה בקרב הציבור הישראלי והפלסטיני כלפי הפתרון של שתי מדינות לשני עמים, ידע עליות ומורדות. הציבור בשני הצדדים הישראלי והפלסטיני חלוק בעמדותיו. התמיכה הציבורית בפתרון שתי מדינות ידע נקודת שפל בציבור היהודי בחודש פברואר 1995 עם 37% תמיכה[דרוש מקור], ושיא התמיכה היה ב-2007.[דרוש מקור]

בחודש אפריל 2018 הושק מדד שתי המדינות. במטרה לנסות ולהעריך את האפשרות של שתי מדינות. המדד מארגן בשיטתיות את ההתפתחויות השונות באמצעות בדיקה של יותר מ-50 פרמטרים ועוזר לקבוע האם הפרמטרים מקדמות או מעכבות את מציאת פתרון לשתי מדינות. אף על פי שהמדד אינו מדעי הוא מפיק הערכה אקטואלית לפתרון שתי המדינות. המדד מציין היכן הייתה תזוזה משמעותית ולאיזה כיוון, מציע רעיונות ליישום ופתרונות. המדד מופק על ידי צוותים ישראלים ופלסטינים ומשקף הבנה ייחודית של המציאות המדינית והפוליטית.

קישורים חיצוניים
----------------

* האתר הרשמי של מדד שתי המדינות - מציג את הסטטוס העדכני של המדד נכון לחודש הנוכחי.

הערות שוליים
------------

1. 1 2  "How feasible is the two-state solution today? - Arab-Israeli Conflict - Jerusalem Post". Jpost.com. 2018-08-02. נבדק ב-2019-02-11.
***Titanosarcolites*** הוא סוג נכחד של צדפה קדומה אשר התקיימה במשך הקרטיקון העליון של הקמפן עד המאסטריכט, לפני 83 עד 66 מיליון שנה מזמננו, מה שאומר שהיא נכחדה עם הכחדת הקרטיקון לפני 66 מיליון שנה. היא השתייכה למשפחה הקדומה Caprinidae, מהקבוצה רודיסטים אשר נכחדה לחלוטין עם סוף הקרטיקון.

המאובנים של צדפה זו התגלו בג'מייקה, דרום-מזרח מקסיקו ודרום ארצות הברית ואלה תוארו ב-1924 בידי החוקר Trechmann וידועים בו 4 מינים שונים:

* *T. alatus*
* *T. giganteus*
* *T. macgillavryi*
* *T. oddsensis*

מאפיינים
--------

צדפה זו הייתה הגדולה ביותר מבני קבוצתה באורך של מעל 2 מטרים. עקב גודלה היא לא יכלה לנוע במהירות ורבצה בקרקעית הים בדומה לצדפות דו-קשוותיות מודרניות. הקשווה התחתונה שלהם הייתה מעט חרוטית כדי להתאים לחיי קרקעית בעוד הקשווה העליונה שימשה כמכסה מגונן של הצדפה. ככל הנראה היא סיננה מזון לאורך הקרקעית הימית של האוקיינוס האטלנטי הקדום.

קישורים חיצוניים
----------------

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

הערות שוליים
------------

1. ↑  "Gigantism and Its Implications for the History of Life". PLoS.
2. ↑  pubs.geoscienceworld.org. Retrieved
**תרזינה** (בפורטוגזית: **Teresina**) היא בירת מדינת פיאאוי הברזילאית והעיר הגדולה ביותר במדינה זו. זוהי עיר הבירה היחידה שאינה נמצאת על שפת הים במחוז הצפוני-מזרחי של ברזיל (Nordeste). החלק המרכזי של העיר נחצה על ידי הנהרות פרנאיבה ופוטי, כתוצאה מכך, העיר מכונה לפעמים "המסופוטמיה של המחוז הצפוני-מזרחי".

גאוגרפיה
--------

החלק הצפוני של העיר, שני הנהרות מתאחדים וזורמים יחדיו לכיוון האוקיינוס האטלנטי. במקום ישנו פארק סביבתי שבו מתמזגים שני הנהרות, ובמה במה ממנה ניתן לצפות על הנהרות מטווח קרוב. מעבר לנהר פרנאיבה, אחרי תרזינה, שוכנת עיר קטנה יותר - טימון, ורחוק יותר, נמצא הגבול עם מדינת מרניאו.

תרזינה היא בית למעל 752,000 תושבים, המאוכלסים בשטח של 1,680 קמ"ר. באזורים העירוניים שלה מתגוררים כ-996,000 תושבים. האזור הסובב אותה מכונה "Chapada do Corisco" ("מישורי הברקים"): העיר עצמה מדורגת שלישית בעולם בהסתברות להתרחשות ברק.

שם העיר המקורי היה "Vila Nova do Poti", על שם נהר הפוטי הזורם בה, ולאחר מכן שונה לתרזינה לזכרה של הקיסרית תרזה כריסטינה, אשתו של פדרו השני, קיסר ברזיל. העיר משמשת כבירת המדינה מאז 1852, כאשר היא נוסדה על ידי מושל המחוז, ז'וסה סאראיבה, והעבירה את המטה המנהלי של המחוז פיאאוי מן העיר אואראס. תרזינה הייתה העיר המתוכננת הראשונה בברזיל (לפני הבירה המתוכננת הנודעת ברזיליה, שנוסדה ב-1960, ואף לפני בלו הוריזונטי, בירת מדינת מינאס ז'ראיס, שנוסדה ב-1897); נאמר שהעיצוב של העיר מזכיר לוח שחמט. היא ידועה כ"עיר הירוקה" בגלל המספר העצום של עצי המנגו שמרפדים את רחובותיה. מלאכה מקומית מפורסמת היא הקרמיקה. בעיר ישנה מצבת זיכרון המציגה את "Cabeça de Cuia" האגדי, דמות מהפולקלור המקומי.

עקב מיקומה בסמוך לקו המשווה, גבוהות הטמפרטורות בתרזינה והן נעות בין 26 ל-40 מעלות צלזיוס לאורך השנה. הטמפרטורות הנמוכות ביותר הן בחמשת החודשים הראשונים של השנה. התקופה החמה ביותר של השנה מתרחשת בין אוקטובר לדצמבר. הלחות גבוהה כל השנה, בשיעור נמוך יחסית של 40% וגבוה של כ-90%, אך הלחות הגבוהה ביותר (80% - 90%) היא בין מרץ ליוני.

קישורים חיצוניים
----------------

ויקישיתוף מדיה וקבצים בנושא **תרזינה** בוויקישיתוף
* 

* אתר האינטרנט הרשמי של תרזינה
* תרזינה, באתר אנציקלופדיה בריטניקה (באנגלית)

| ערי בירה של מדינות ברזיל |
| --- |
| 

|  |  |
| --- | --- |
| אראקז'ו • בלו הוריזונטה • בואה ויסטה • בלם • ברזיליה • גויאניה • ויטוריה • ז'ואאו פסואה • מסייאו • מנאוס • מקאפה • נאטאל • סאו פאולו • סאו לואיס • סלבדור • פלמס • פורטו אלגרה • פורטו וליו • פלוריאנופוליס • פורטלזה • קויאבה • קוריטיבה • קמפו גרנדה • ריו ברנקו • ריו דה ז'ניירו • רסיפה • תרזינה |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007564507105171
* LCCN: n82134657
* MusicBrainz: 72fefb8f-2c96-40eb-88ec-2b718d1d29ac
* SUDOC: 145368955
* VIAF: 141920498
* WorldCat: lccn-n82134657

 |
**Tina Turns the Country On!** (בעברית: **טינה מדליקה את המדינה/קאנטרי!**) הוא אלבום הבכורה של הזמרת האמריקאית טינה טרנר אשר יצא לאור באוגוסט 1974, על ידי חברת התקליטים יונייטד ארטיסטס.

בתוך האלבום נכללים עשרה שירים בסך הכול.

רקע
---

אלבום זה היה אלבום הסולו הראשון שלה לאחר שהייתה חברה בצמד Ike & Tina Turner ביחד עם בעלה אך גם כאשר הוציאה את האלבום עדיין טרנר הייתה חלק מהצוות. אלבום הופק על ידי טום ט'אקר והוקלט באולפני בוליק סאונד בנאשוויל שבקליפורניה.

בעקבות חוסר ההצלחה שלה כזמרת R&B החליטה טרנר לפנות אל מוזיקת הקאנטרי.

סוגה, פרסים ומועמדויות
----------------------

האלבום שאב השראה ממספר אמני קאנטרי ביניהם קריס קריסטופרסון, בוב דילן, אוליביה ניוטון-ג'ון, ג'יימס טיילור ודולי פרטון. האלבום הועמד לפרס גראמי בקטגוריית "הביצועים הווקאלים הטובים ביותר באלבום R&B נשי" אך עדיין לא זכה להצלחה מסחרית כאשר האלבום לא דורג באף מצעד.

האלבום לא הופץ על גבי דיסק כדי לא ליצור בלבול עם אלבומים אחרים אותם הוציאה טרנר בעלי שמות דומים.

קישורים חיצוניים
----------------

* MusicBrainz Tina Turns the Country On! באתר MusicBrainz
* Discogs Tina Turns the Country On! באתר Discogs

הערות שוליים
------------

1. 1 2 3 4 5  Tina Turner - Tina Turns The Country On, Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 74737c0f-911d-4eec-a7bd-f02787002a00

 |
**אות המערכה של החזית המזרחית** (גרמנית: **Medaille Winterschlacht im Osten**) היה אות מערכה של גרמניה הנאצית שהוענק בזמן מלחמת העולם השנייה.

האות נוצר במטרה להכיר בקשיים שסבלו החיילים הגרמנים וחיילי מדינות הציר שנלחמו איתם בחזית המזרחית בזמן החורף הרוסי הקשה של 1941-1942.

במהלך המלחמה הוענקו יותר משלושה מיליון עיטורים. עקב התנאים הקשים מהם סבלו החיילים הגרמנים בחזית המזרחית העיטור כונה "מסדר הבשר הקפוא" (Gefrierfleischorden). חלוקת העיטור נפסקה ב-4 בספטמבר 1944.

קריטריונים להענקה
-----------------

* 14 ימים של שירות קרבי בחזית המזרחית בין ה-15 בנובמבר 1941 ל- 15 באפריל 1942.

* 60 ימים של שירות לא קרבי בחזית המזרחית בין התאריכים ה-15 בנובמבר 1941 ל- 15 באפריל 1942.

* פציעה בקרב במהלך שירות בחזית המזרחית.

* נפילה בקרב במהלך שירות בחזית המזרחית.

* פציעה שנגרמה מכוויית קור (או פציעה שנגרמה כתוצאה מהאקלים) וחמורה מספיק כדי להצדיק הענקת אות הפציעה.

עיצוב
-----

העיטור עוצב על ידי ארנסט קראויט. צורת העיטור היא עגולה, על חזית העיטור יש עיט שעומד על צלב קרס. מאחורי צלב הקרס יש עלה אלון.

בחלק האחורי של העיטור כתוב במרכז "Winterschlacht Im Osten 1941/42" (קרב החורף במזרח 1941/42) מתחת לכיתוב יש חרב ועלה אלון מוצלבים.

החלק העליון של העיטור מעוצב בצורת קסדה, העיטור תלוי על סרט בצבע אדום עם פס שחור באמצע, כאשר משני צדי הפס השחור יש שני פסים לבנים דקים (האדום מסמל את הדם שנשפך במערכה, הלבן מסמל את השלג של החורף והשחור מסמל את המוות שנגרם במערכה).

גרסה נוספת של העיטור הונפקה בשנת 1957, והיא זהה לעיצוב המקורי למעט צלב הקרס שהוסר.

קישורים חיצוניים
----------------

ויקישיתוף מדיה וקבצים בנושא **אות המערכה של החזית המזרחית** בוויקישיתוף
**Time and a Word** הוא האלבום השני של להקת הרוק המתקדם הבריטית, יס. האלבום יצא לאור באמצע 1970 בבריטניה, ובנובמבר 1970 בארצות הברית. זהו האלבום האחרון בהרכבה המקורי של יס לאחר שגיטריסט הלהקה פיטר בנקס, פוטר עוד לפני יציאת האלבום.

האלבום דורג במצעד האלבומים הבריטי במקום ה-45, ובארצות הברית לא הגיע למצעד כלל.

האלבום
------

עם החלטתו של סולן הלהקה ג'ון אנדרסון לשים תזמורת חיה בכמה משירי האלבום (כפי שאמר בסרט YesYears), נדחק גיטריסט הלהקה פיטר בנקס וכמעט ולא השתתף באלבום. מתחים בין חברי הלהקה נוצרו, ומיד אחרי יציאת האלבום ב-1970, בנקס פוטר. לאחר מכן, במרץ יצטרף סטיב האו אל ההרכב ויחליף את בנקס. האלבום כלל שני שירים שנכתבו על ידי אנדרסון ודייוויד פוסטר מלהקת הלוחמים.

לאלבום נוספה תזמורת. החלטה זו הוסכמה מפני ששימוש בתזמורת במוזיקת רוק, היה מתאים בתקופה הזאת. השיר הפותח כולל פתיחה תזמורתית לשירו של ריצ'י הייבנס, "No Opportunity Needed, No Experience Necessary", אשר כולל בתוכו את קטע הנושא מתוך הסרט The Big Country בתזמורו של ג'רום מורוס (Jerome Moross). השיר "Everydays" כולל בתוכו קטע מתוך החלק "Jupiter" של סוויטת הפלנטות של גוסטב הולסט.

עטיפת האלבום
------------

עטיפות האלבום של בריטניה וארצות הברית שונות. העטיפה הבריטית היא ציור בסגנון דאדא בשחור-לבן ובו אישה ערומה עם פרפר. לעומת זאת, בארצות הברית נראית תמונה של חברי הלהקה אך בעטיפה נראה סטיב האו במקום פיטר בנקס (האו לא השתתף באלבום). לעומת זאת, העטיפה האחורית של ארצות הברית כוללת תמונה של חברי הלהקה של ההרכב המקורי: ג'ון אנדרסון, כריס סקווייר, טוני קיי, ביל ברופורד ובנקס.

רשימת השירים
------------

1. "No Opportunity Necessary, No Experience Needed" (ריצ'י הייבנס) – 4:48
2. "Then" (ג'ון אנדרסון) – 5:46
3. "Everydays" (סטיבן סטילס) – 6:08
4. "Sweet Dreams" (ג'ון אנדרסון/דייוויד פוסטר) – 3:50
5. "The Prophet" (ג'ון אנדרסון/כריס סקווייר)– 6:34
6. "Clear Days" (ג'ון אנדרסון) – 2:06
7. "Astral Traveller" (ג'ון אנדרסון) – 5:53
8. "Time and a Word" (ג'ון אנדרסון/דייוויד פוסטר) – 4:32

בהוצאה המחודשת של האלבום בשנת 2003 נוספו מספר קטעי בונוס:

1. "Dear Father" (ג'ון אנדרסון/כריס סקווייר) – 4:41
2. "No Opportunity Necessary, No Experience Needed" (עריכה מקורית) (ריצ'י הייבנס) – 4:46
3. "Sweet Dreams" (עריכה מקורית) (ג'ון אנדרסון/דייוויד פוסטר) – 5:31
4. "The Prophet" (גרסת סינגל) (ג'ון אנדרסון/כריס סקווייר) – 6:33

מבצעים
------

* ג'ון אנדרסון - שירה, כלי הקשה
* כריס סקוויר - גיטרה בס, קולות
* טוני קיי - פסנתר, עוגב
* פטר בנקס - גיטרה חשמלית וגיטרה אקוסטית
* ביל ברופורד - תופים, כלי הקשה

עם:

* דייוויד פוסטר - קולות ב-"Sweet Dreams", גיטרה אקוסטית בשיר "Time and a Word"

קישורים חיצוניים
----------------

* MusicBrainz Time and a Word באתר MusicBrainz
* Discogs Time and a Word באתר Discogs
* AllMusic Time and a Word באתר AllMusic
* ביקורת עברית על האלבום באתר 'רוק מתקדם'

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 7ca63070-4b61-3569-9c1d-014a69f16f69

 |
פירוש נוסף ערך זה עוסק בארגון בדיוני בחוברות מארוול קומיקס. אם התכוונתם לחברה ממשלתית בארצות הברית, ראו רשות עמק טנסי.
**Time Variance Authority** (בראשי תיבות: **TVA**, ובתרגום חופשי: **רשות משתנים בזמן**, בראשי תיבות: **רמ"ז**) הוא ארגון בדיוני הכולל קבוצה של משגיחי זמן, המופיע בחוברות מארוול קומיקס. הארגון הופיע לראשונה בחוברת*Thor* #372 מאוקטובר 1986, ונוצר על ידי וולט סימונסון וסאל בוסימה.

הארגון הופיע בסדרת הטלוויזיה, לוקי, שעלתה לאוויר ב-2021 בדיסני+ כחלק מהיקום הקולנועי של מארוול.

היסטוריה פרסומית
----------------

הארגון הופיע לראשונה בחוברת *Thor* #372 מאוקטובר 1986, ונכתב במקור על מנת לתת כבוד לכותב ועורך מארוול הוותיק, מארק גרונוולד. צוות ה-TVA נכתב כך שכולו יכלול שיבוטים של גרונוולד.

במדיות אחרות
------------

סמליל ה-TVA כפי שהופיע בלוקי
Time Variance Authority מופיע בסדרת הטלוויזיה, לוקי, שעלתה לאוויר ב-2021 בדיסני+ כחלק מהיקום הקולנועי של מארוול. אוון וילסון גילם את "מוביוס מ. מוביוס", ג'ונתן מג'ורס את "ההוא שנשאר", שדיבב גם את הקולות של "שומרי הזמן".

גרסה זו של הארגון נוצרה על ידי "ההוא שנשאר", שביקש לעצור גרסאות מרושעות שלו מיקומים אחרים. בבניית ה-TVA, הוא גייס גרסאות של אנשים שונים מכל הזמנים, מחק את הזיכרונות שלהם, גרם להם להאמין שהם ושה-TVA נוצרו על ידי "שומרי הזמן", ובנה אנדרואידים שישמשו כשומרי הזמן.

קישורים חיצוניים
----------------

* Time Variance Authority באתר מארוול קומיקס

הערות שוליים
------------

1. ↑  Alternate Earths, www.marvunapp.com
2. ↑  Jesse Schedeen, Loki: Marvel's Multiverse-Busting TVA and Time Keepers Explained, IGN, ‏2021-11-01 (באנגלית)
3. ↑  Anthony D'Alessandro, Anthony D'Alessandro, ‘Loki’ Season One Finale Postmortem: Director & EP Kate Herron On Whether He Who Remains Is Really Immortus, Deadline, ‏2021-07-16 (ב־American English)
מיקום פרובינקיית גרמאניה סופריור באימפריה הרומית
**גרמאניה סופריור** (בלטינית: **Germania Superior**; בעברית: **גרמניה עילית**) הייתה פרובינקיה רומית באזור גרמאניה שהשתרעה מדרום לריין במעלה הנהר בניגוד לגרמאניה אינפריור שהשתרעה במורד הריין. הפרובינקיה השתרעה על האזורים הכלולים היום בדרום-מערב גרמניה, מערב שווייץ ומחוזות אלזס ויורה שבצרפת. היישובים העיקריים בפרובינקיה היו בזאנסון, שטרסבורג, ויסבאדן ובירת הפרובינקיה, מיינץ. האזור של הריין הזורם דרך גרמאניה סופריור נקרא "הריין התיכון".

האזור של גרמאניה סופריור נכבש על ידי יוליוס קיסר בשנת 58 לפני הספירה. בין השנים 28–32 לפני הספירה לקח אוגוסטוס קיסר לאחריותו הישירה את האזור, ביחד עם פרובינקיות נוספות, בטענה שהוא מצוי בסכנה.

בשנת 27 לפני הספירה הכליל אוגוסטוס קיסר את האזור בתוך פרובינקיית גאליה בלגיקה.

בשנים הבאות הוצבו יחידות צבא רבות באזורי גרמאניה סופריור ותחתית במסגרת ההגנה מפני השבטים הגרמאניים ויציאה למסעות כיבוש וענישה בגרמאניה. במסגרת זאת הוקמו בגרמאניה סופריור מבצרים במיינץ, קסנטן (אנ') (קסטרה וטרה) ששימשו כבסיסי יציאה עבור הלגיונות הרומיים, בין השאר של דרוסוס יוליוס קיסר. במיוחד בוצר קטע הגבול בין הריין לדנובה המכונה הלימס של גרמאניה סופריור-רייטיה.

בשנים 69–70 התרחש באזור המרד הבטאווי אשר הצליח בהתחלה בהשמדת ארבעה לגיונות רומיים, והשמדת כל המבצרים הרומיים לאורך הריין. עם תפיסת השלטון על ידי אדריאנוס הוא יצא למסע לכיבוש מחדש של האזור והמבצרים נבנו מחדש. בסביבות שנת 90 לספירה ארגן הקיסר דומיטיאנוס מחדש את פרובינקיית גאליה בלגיקה וחילק אותה בין אזור אזרחי לאזור צבאי. האזור הדרום מזרחי של הפרובינקיה הפך לפרוביניקת גרמאניה סופריור.

קישורים חיצוניים
----------------

ויקישיתוף מדיה וקבצים בנושא **פרובינקיה גרמאניה סופריור** בוויקישיתוף

הערות שוליים
------------

1. ↑  Mary T. Boatwright, Daniel J. Gargola and Richard J. A. Talbert. A Brief History of the Romans (New York: Oxford University Press, 2006), p. 224.

| הפרובינקיות של האימפריה הרומית בשיאה |
| --- |
| 

|  |  |
| --- | --- |
| אוסרואנה • אכאיה • אלפס מרטימה • אלפס פנינה • אלפס קוטיאה • אסיה • אפירוס • אפריקה • ארמניה תחתית • ביתיניה • בלארראה • בריטניה • גאליה אקוויטניה • גאליה בלגיקה • גאליה לוגדוננסיס • גאליה נארבוננסיס • גלטיה • גרמאניה אינפריור • גרמאניה סופריור • דלמטיה • דאקיה • היספניה בייטיקה • היספניה טארקוננסיס • יודיאה (יהודה) • כרתים וקירנאיקה • לוסיטניה • ליאקוניה • ליקיה • מאוריטניה • מואסיה • מוקדון • מסופוטמיה • מצרים • נומידיה • נוריקום • סופנה • סוריה • סוריה פיניקיה • סוריה פלשתינה • סיקיליה • סרדיניה וקורסיקה • ערביה • פאנוניה • פונטוס • פיסידיה • פמפיליה • קיליקיה • קפדוקיה • קפריסין • רייטיה • תראקיה |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4104622-5
* HDS: 008417
* SUDOC: 027769453

 |
**קזימיר פונק** (פולנית: **Kazimierz Funk**, אנגלית: **Casimir Funk**; ‏ 23 בפברואר 1884 - 20 בנובמבר 1967) היה ביוכימאי אמריקאי, יהודי יליד פולין. בשנת 1912 הוא טבע את המונח ויטמין.

ביוגרפיה
--------

נולד בפולין למשפחה יהודית. אביו, יעקב (ז'אק) איזראיליביץ' פונק, היה רופא עור ידוע בוורשה. הוא למד באוניברסיטת ברן בשווייץ, שם סיים דוקטורט בגיל 20. אחר כך עבד במכון פסטר בפריז, בבית חולים בגרמניה ובמכון מחקר ליסטר בלונדון (Lister Institute). בשנת 1915 נסע לארצות הברית, ובניו יורק עבד במספר מכוני מחקר. בשנת 1920 התאזרח בארצות הברית. בשנת 1923 חזר לוורשה בזכות מלגה מטעם קרן רוקפלר, ושימש כראש המחלקה לביוכימיה במכון להיגיינה. בשנת 1927 נסע לפריז והקים בה חברת תרופות פרטית בשם Casa Biochemica. בשנת 1939 חזר לארצות הברית, שם נשאר עד ליום מותו, ועמד בראש מכון המחקר Funk Foundation for Medical Research.

### גילוי הוויטמינים

לאחר שקרא את המאמר של כריסטיאן אייקמן, אשר מצא שאנשים אשר אוכלים אורז מלא סובלים פחות ממחלת הבריברי, ניסה פונק למצוא את הגורם באורז המלא אשר מונע את המחלה. בשנת 1912 חקר את שכבת הסובין (המעטפת החיצונית) של האורז וגילה בתוכה מולקולה המתמוססת במים, מורכבת מחנקן הקשור לשלושה אטומי חמצן, ובכך גילה את הוויטמין B1 (תיאמין). הוא הניח שאמין זה הוא מה שחסר לאלה שתפריטם מורכב אך ורק מאורז לבן, ולכן הם לוקים במחלות שונות כמו הבריברי. 

מכיוון שהבין שאמין הוא חומר חיוני לחיים, קרא לו בשם "vital amine", או "vitamine". בהמשך התגלו ויטמינים שאינם אמינים, והשם שונה ל-vitamin, ללא האות e בסוף המילה.

לקריאה נוספת
------------

* אמיל פוירשטיין, **יהודים מפורסמים במדע**, 1956. עמ' 221–229.

קישורים חיצוניים
----------------

ויקישיתוף מדיה וקבצים בנושא **קזימיר פונק** בוויקישיתוף

הערות שוליים
------------

1. ↑  JEWISH BIOMEDICAL & LIFE SCIENTISTS
2. ↑  Biology: Decade by Decade מאת Peter Haugen, William J. Cannon

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007261303805171
* BIBSYS: 90577520
* BNE: XX1276997
* CiNii: DA07447510
* GND: 124997074
* ISNI: 0000 0000 8131 8344
* LCCN: n96003527
* NKC: nlk20000090307
* NLP: A31367471
* NTA: 213128233
* RERO: 02-A003269618
* SNAC: w6hb02d4
* SUDOC: 073011193
* VIAF: 52637392
* WorldCat: lccn-n96003527

 |
**חכמת התנינים** (באנגלית: **The Wisdom of Crocodiles**; יצא לאקרנים גם תחת השם "חיי נצח") הוא סרט מותחן משנת 1998 בכיכובו של ג'וד לאו ובבימויו של פו-צ'י לאונג. הסרט מבוסס על ספר מאת פול הופמן.

תקציר עלילה
-----------

סטיבן הוא רווק מסתורי וכריזמטי שחי בלונדון אשר שתי נשים שהיה איתן בקשר מצאו את מותן באופן מסתורי. בת זוגו שרה מתה בתאונת דרכים ולאחר מכן הוא מציל את מריה מהתאבדות בקפיצה אל פסי הרכבת והשניים נכנסים למערכת יחסים רצינית, אך סטיבן הורג אותה ושותה את דמה. המשטרה חושדת בסטיבן שהוא גרם למותן, אך אין לשוטרים שום הוכחות כנגדו. סטיבן פוגש את אן, מהנדסת מבנים, ומתאהב בה. לסטיבן יש בעיות רפואיות כמו המופיליה, אפניאה ודום לב ובכוונתו להרוג אותה ולשתות את דמה, כי הוא סבור שהדבר יציל את חייו.

ביקורת
------

הסרט קיבל ביקורות שליליות. האתר Rotten Tomatoes נתן לסרט תוצאה של 44%, המבוססת על ידי 18 מבקרים.
ב-1999 הסרט זכה בפרס הראשי בפסטיבל הבינלאומי לקולנוע פנטסטי בבריסל.

קישורים חיצוניים
----------------

* "חכמת התנינים", במסד הנתונים הקולנועיים IMDb (באנגלית)
* "חכמת התנינים", באתר נטפליקס
* "חכמת התנינים", באתר AllMovie (באנגלית)
* "חכמת התנינים", באתר Rotten Tomatoes (באנגלית)
* "חכמת התנינים", באתר Box Office Mojo (באנגלית)
* "חכמת התנינים", באתר Metacritic (באנגלית)
* "חכמת התנינים", באתר אידיבי
* "חכמת התנינים", במסד הנתונים הקולנועיים KinoPoisk (ברוסית)
האימפריה הרומית בשנת 120 לספירה כשקירנאיקה מודגשת
**קירנאיקה וכרתים** (בלטינית: **Cyrenaica et Creta**) הייתה פרובינקיה רומית. כיום קירנאיקה היא החלק המזרחי של החוף הים תיכוני של לוב, ואילו כרתים היא אי השייך ליוון.

העת העתיקה
----------

קירנאיקה הייתה פרובינקיה רומית לחופה הצפוני של אפריקה בין מצרים לנומידיה; היא הייתה יוונית לשעבר (ביוונית: Ἐπαρχία Κρήτης καὶ Κυρήνης). האזור הוא היום החלק המזרחי של החוף הים-תיכוני של לוב.

האזור המזרחי של הפרובינקיה נקרא מַרְמַרִיקָה (אין בו עיר גדולה), אבל החלק החשוב היה המערבי, שבו חמש ערים, ולכן הוא קרוי פֵּנְטַפּוֹלִיס (פֵּנְטַא - חמש, פּוֹלִיס - עיר) – קִירֵני (שעל שמה קרויה הפרובינקיה), אַפּוֹלוֹניה, אָרְסִינוֹ, בֵּרֶנִיקֶה (היום בנגאזי) ובַּארְקָה - כשהעיר המרכזית הייתה קירני. אחרי רעידת אדמה בשנת 365 לספירה, עברה הבירה לפּטוֹלֵמַאיס.

לאחר שנכבשה על ידי אלכסנדר מוקדון, היא עברה מדור לדור בשושלת בית תלמי, ולאחר מכן לרומא. היא נותקה באופן חלקי מהממלכה התלמיית על ידי תלמי השמיני וניתנה לבנו, תלמי אפיון, שמת ללא יורשים בשנת 96 לפנה"ס, ולכן סופחה לרפובליקה הרומית. בשנת 20 לפנה"ס הפכה קירנאיקה לפרובינקיה בחסות הסנאט הרומי.

למרות שיש עדיין מחלוקת באשר לשטח המדויק שרומא ירשה, בשנת 78 לפנה"ס הייתה קירנאיקה לפרובינקיה רשמית ומאורגנת יחד עם כרתים.

בשנת 296 לספירה קירנאיקה לא שרדה את הרפורמות של דיוקלטיאנוס, והיא חולקה לשתי פרובינקיות: **ליבּיה סוּפּריוֹר** כללה את הפנטפוליס ו**ליבּיה אינְפריוֹר** כללה את מרמריקה, שבירתה החדשה היא העיר האלכסנדרית לשעבר פּאראטוֹניוּם.

קישורים חיצוניים
----------------

* קירני וקירנאיקה (באנגלית)

| הפרובינקיות של האימפריה הרומית בשיאה |
| --- |
| 

|  |  |
| --- | --- |
| אוסרואנה • אכאיה • אלפס מרטימה • אלפס פנינה • אלפס קוטיאה • אסיה • אפירוס • אפריקה • ארמניה תחתית • ביתיניה • בלארראה • בריטניה • גאליה אקוויטניה • גאליה בלגיקה • גאליה לוגדוננסיס • גאליה נארבוננסיס • גלטיה • גרמאניה אינפריור • גרמאניה סופריור • דלמטיה • דאקיה • היספניה בייטיקה • היספניה טארקוננסיס • יודיאה (יהודה) • כרתים וקירנאיקה • לוסיטניה • ליאקוניה • ליקיה • מאוריטניה • מואסיה • מוקדון • מסופוטמיה • מצרים • נומידיה • נוריקום • סופנה • סוריה • סוריה פיניקיה • סוריה פלשתינה • סיקיליה • סרדיניה וקורסיקה • ערביה • פאנוניה • פונטוס • פיסידיה • פמפיליה • קיליקיה • קפדוקיה • קפריסין • רייטיה • תראקיה |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550468705171
* LCCN: n82077893
* VIAF: 161519251
* WorldCat: lccn-n82077893

 |
**L.A. Woman** (בעברית: **אשת לוס אנג'לס**) הוא שיר של להקת הרוק האמריקאית, הדלתות. השיר הוא שיר הנושא של האלבום L.A. Woman, האלבום האחרון עם הסולן ג'ים מוריסון לפני מותו.

הפקה
----

השיר הוקלט בלוס אנג'לס, בין דצמבר 1970 וינואר 1971. מוריסון הקליט את שירתו בחדר האמבטיה שלו בשל ההדהוד שהחדר יצר.

מארק בנו היה הגיטריסט השני בהקלטת השיר, ולהקלטה הצטרף גם על גיטרת הבס, ג'רי שף.

בקודה של השיר, מוריסון חוזר על השורה "Mr. Mojo Risin'" (מר מוג'ו ריסין) שזוהי אנגרמה של "ג'ים מוריסון".

גרסת השיר שיצאה לכבוד יובל ה-40 של הלהקה פותחת בריף גיטרה של השיר האמריקאי-עממי, "My Country Tis of Thee".

סרטון
-----

ב-1985, 14 שנים לאחר מותו של מוריסון, קלידן הלהקה ריי מנזרק ביים וידאו קליפ לשיר. הקליפ שודר ב-MTV, ונכלל גם בסרט של הדלתות *Dance on Fire*.

מילים
-----

דף צהוב בגודל A4 עם המילים של L.A. Woman שנכתבו על ידי ג'ים מוריסון, נמצא בבריטניה ונמכר ב-13,000 לירה שטרלינג ב-2010ג'ון דנסמור אמר בסרט התיעודי The women of L.A women כי הקטע: Cops in cars The topless bars Never saw a woman so alone.

מתייחס כמטאפורה לעיר לוס אנג'לס שמתאר אותה כמו אישה.

גרסאות כיסוי
------------

לשיר בוצעו גרסאות כיסוי רבות ביניהן של בילי איידול

קישורים חיצוניים
----------------

* מידע על היצירה "L.A. Woman" באתר מיוזיק בריינז
* מידע על הסינגל "L.A. Woman" באתר מיוזיק בריינז
* מידע על השיר "L.A. Woman" באתר AllMusic
* מידע על היצירה "L.A. Woman" באתר Discogs
* גרסאות נוספות ל"L.A. Woman" באתר SecondHandSongs
* סרטון השיר "L.A. Woman" באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: dda9b69a-f37d-388e-a2a0-5156bd15a51b
* MusicBrainz work: 69174836-bc6f-3f6e-aa8d-64d1b6e7cb3d

 |
**L3 טכנולוגיות**, (באנגלית: **L3 Technologies,** נסחרת בבורסת ניו-יורק: **LLL**) לשעבר **L-3 תקשורת אחזקות**, היא  חברה אמריקאית שנוסדה בשנת 1997, המספקת מערכות שליטה ובקרה, תקשורת, מודיעין, מעק סמוי וסיור (C3ISR), וכן מוצרי אוויוניקה,  מוצרים ימיים,  מכשירים ושירותי אימון, מכשור מרחבי וניווט. לקוחותיה כוללים את מחלקת ההגנה של ארצות הברית, המחלקה לביטחון המולדת, סוכנויות המודיעים האמריקאיות, נאס"א, תעשיות אוויריות, קבלני תקשורת מסחריים, ולקוחות תקשורת אלחוטית.

L3 ממוקמת במוריי היל, מנהטן, ניו יורק והיא אחת מעשרת הקבלנים בעלי נפח העבודה הגדול ביותר מול ממשל ארצות הברית, בעיקר בתחום הביטחון. L3 מעסיקה מעל 38,000 עובדים (2016).

בשנת 2019 התמזגה החברה עם חברת האריס, והחברה הממוזגת קרויה L3Harris Technologies (אנ').

מוצרים
------

* L-3 ProVision
* L-3 eXaminer SX, 3DX, ו XLB
* L-3 OptEX
* AVCATT,
* Orchid,
* EOTech
* L-3 Sonoma EO, מערכות הדמיה, 1508M עיני דרקון, 1205MD, 2111X, 2514X, & 2711G

קישורים חיצוניים
----------------

ויקישיתוף מדיה וקבצים בנושא **L3 טכנולוגיות** בוויקישיתוף
* אתר האינטרנט הרשמי של L3 טכנולוגיות
* מידע עסקי על חברת L3 טכנולוגיות באתרים Yahoo! Finance • MarketWatch • CNN Money • Bloomberg Business (באנגלית)
* L3 טכנולוגיות, בגוגל פיננסים

* L3 טכנולוגיות, באתר Crunchbase (באנגלית)
* L3 טכנולוגיות, באתר EDGAR של הודעות ל-SEC (באנגלית)

הערות שוליים
------------

1. ↑  "Company Profile."
2. ↑

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 0586 9504
* LCCN: no2010111855
* VIAF: 158691250
* WorldCat: lccn-no2010111855

 |
**רָב אָקְצֶ'סִי** (בטורקית: **Rav akçesi**) היה מס אשר יהודי האימפריה העות'מאנית שילמו עבור החזקת רב ראשי בקהילותיהם.

במחצית השנייה של המאה ה-15, היה הרב משה קפשאלי מקורב לסולטאן מהמט השני ולאחר כיבוש קונסטנטינופול הכיר בו הסולטאן כנציג היהודים בממלכתו. תמורות הזכות לייצוג נפרד נדרשו בני הקהילה לשלם מס לסולטאן, אותו הבטיח קפשאלי לשלם. התיעוד הראשון לתשלום המס על ידי משה קפשאלי הוא מיולי 1480. ממועד זה הוחל בתשלום המס עבור החזקת רב ראשי בקהילות השונות והוא נגבה בדרך כלל באופן פרוגרסיבי. בתחילה היה שמו של המס ג'יזיה אי רב (בטורקית: Cizye-i Rav) - מס גולגולת מיוחד עבור רב, ובהמשך קיבל את שמו הנפוץ רב אקצ'סי.

מס זה שולם דרך כלל במזומנים, אך עם זאת תועדו גם מקרים בהם העבירו הקהילות שווי ערך בתוצרת חקלאית, ביגוד ומוצרים שונים, או רכשו מוצרים שונים עבור השלטון המקומי העות'מאני.
כך למשל, מתעודות עות'מאניות העוסקות בגביית מיסים עולה, כי ב-1655 יהודי מונסטיר רכשו ביגוד ופריטי לבוש עבור חיל היניצ'רים העות'מאני שחנה בעיר, כמס אקצ'סי. המיסוי על האוכלוסייה הלא-מוסלמית היה גבוה במידה רבה לעומת המיסוי על האוכלוסייה המוסלמית וזאת כחלק ממגמה כללית של איסלום שהובלה על ידי השער הנשגב. הרציונל היה שנטל המיסים הרב יוביל את התושבים הלא-מוסלמים להמרת דת.

לוואלי המקומי בכל איילט הייתה סמכות לבצע שינויים במיסוי, וכן להמליץ בפני השער הנשגב לפטור את הקהילה ממס בעיתות מצוקה.

קישורים חיצוניים
----------------

* Ancient Jewish History: Taxation, באתר הספרייה היהודית הווירטואלית (באנגלית)

הערות שוליים
------------

1. ↑  Stanford J. Shaw, The Jews of the Ottoman Empire and the Turkish Republic, הוצאת מקמילן פרס, לונדון, 1991, עמוד 75 (באנגלית).
2. ↑  Rav Akçesi (Rabbi's Tax), באתר brillonline (באנגלית).
**קווינטוס אסקוניוס פדיאנוס** (בלטינית: **Quintus Asconius Pedianus**; בערך 9 לפנה"ס – בערך 76 לספירה) היה היסטוריון ומדקדק רומאי.

הוא נולד ככל הנראה בפטאוויום (פדואה) באיטליה. בשנותיו המאוחרות התגורר ברומא, שם נפטר לאחר שהיה עיוור במשך 12 שנים, בגיל 85.

יצירתו
------

כתב יד של אסקוניוס
בתקופת שלטונם של קלאודיוס ונירון, הוא אסף עבור בניו פירושים היסטוריים על נאומיו של קיקרו, ממקורות שונים: דיווחים בקצרנות או פירושים לנאומים של קיקרו שלא פורסמו, ביוגרפיה של קיקרו מאת טירו, נאומים ומכתבים של בני זמנו של קיקרו, סופרי היסטוריה שונים כמו וארו, אטיקוס, ולריוס אנטיאס (אנ'), טודיטאנוס (אנ') ופנסטלה (אנ') (בן זמנו של ליוויוס שאותו הוא מבקר פעמים רבות). מתוך הפרשנויות הללו על נאומיו של קיקרו, נשתמרו רק חמישה (*In Pisonem*, *pro Scauro*, *pro Milone* (אנ'), *pro Cornelio* ו-*In Toga Candida* (אנ')), במהדורה משובשת מאוד, תחת הכותרת המודרנית *Q. Asconii Pediani Orationvm Ciceronis qvinqve enarratio*.

בהערה על הנאום "פרו סקאורו", אסקוניוס מדבר על לונגוס קאיקינה (מת בשנת 57 לספירה) כעדיין חי, בעוד שמדבריו נרמז כי קלאודיוס (מת בשנת 54 לספירה) לא היה בחיים. הצהרה זו, אם כן, חייבת הייתה להיכתב בין השנים 54–57 לספירה.
לצד פרשנויותיו של אסקוניוס נמסרה גם פרשנות על הנאומים של קיקרו נגד ורס (אנ'), אולם היא נחשבת כיצירה מהמאה ה-4 או ה-5 לספירה.

שני החיבורים נמצאו על ידי פוג'יו (אנ') בכתב יד בסנט גאלן בשנת 1416. כתב יד זה אבד, אך שלושה תעתיקים נעשו על ידי פוג'יו, זומיני (סוזומנוס) מפיסטויה וברתולומאו דה מונטפולצ'יאנו. זה של פוג'יו נמצא כעת במדריד (*Matritensis* X. 81), וזה של זומיני נמצא בספריית פורטגורי בפיסטויה (מס' 37). עותק מהתעתיק של ברתולומאו קיים בפירנצה. כתבי היד המאוחרים יותר מקורם מהעותק של פוג'יו.

חיבורים נוספים המיוחסים לאסקוניוס:

* ביוגרפיה של סאלוסטיוס
* הגנה על ורגיליוס נגד מעליליו
* מסה (אולי סימפוזיון כחיקוי לאפלטון) בנושא בריאות וחיים ארוכים.

קישורים חיצוניים
----------------

ויקישיתוף מדיה וקבצים בנושא **אסקוניוס פדיאנוס** בוויקישיתוף
* אסקוניוס, פירושים לחמישה נאומים של קיקרו (בלטינית)

הערות שוליים
------------

1. 1 2 3 4 5 6 7  הערך "אסקוניוס פדיאנוס", המהדורה האחת-עשרה של אנציקלופדיה בריטניקה, בוויקיטקסט באנגלית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007257950505171
* BIBSYS: 94010752
* BNE: XX839153
* BnF: cb12030281f (data)
* CANTIC: a1137293x
* GND: 119483882
* ICCU: SBLV060385
* ISNI: 0000 0001 0920 9722
* LCCN: n82231398
* NKC: ola2008481383
* NLA: 35850626
* NLP: A27199988
* NTA: 070088799
* RERO: 02-A002942233
* SELIBR: 175886
* SUDOC: 028474481
* Trove: 1115421
* VcBA: 495/16378
* VIAF: 85065079
* WorldCat: lccn-n82231398

 |